b'\n_START_ARTICLE_\nKomprador\n_START_PARAGRAPH_\nV prvotnem pomenu besede je komprador oseba, ki igra vlogo posrednika med lokalnim prebivalstvom in tujim kapitalom; je \xc2\xbbagent za tuje organizacije, ki je vpleten v investicije, trgovanje ali ekonomsko ali politi\xc4\x8dno izkori\xc5\xa1\xc4\x8danje\xc2\xab. Izraz komprador se je sprva uporabljal za (posredne) akterje tujega (zahodnega) kapitala na podro\xc4\x8dju Vzhodne Azije (npr. obmo\xc4\x8dju Kitajske), izraz pa se uporablja tudi v preostalih delih sveta za sloj prebivalstva, ki igra podobno vlogo kot kompradorji v prvotnem pomenu besede.\n_START_SECTION_\nKomprador \xe2\x80\x93 marksisti\xc4\x8dno pojmovanje\n_START_PARAGRAPH_\nIzraz komprador marksizem uporablja v kontekstu imperializma in neo-kolonializma. V kolonialnih (ne-imperialisti\xc4\x8dnih) de\xc5\xbeelah so kompradorji lokalni vladajo\xc4\x8di razred, ki pa dejansko niso suvereni na svojem lastnem ozemlju, ampak so nasprotno izvajalci oblasti tuje bur\xc5\xbeoazije (so, v prenesenem pomenu, njeni \xc2\xbbpodizvajalci\xc2\xab). Posledi\xc4\x8dno ne poberejo vse prese\xc5\xbene vrednosti, ki se ustvari v tej de\xc5\xbeeli, ampak gre del te vrednosti tujemu kapitalu._NEWLINE_To je na prvi pogled za kompradorje neugodno, saj so s tem prisiljeni tujemu gospodarju oddati del prese\xc5\xbene vrednosti, ki bi jo druga\xc4\x8de zadr\xc5\xbeali zase. Tak\xc5\xa1en pogled pa je potreben dopolnitve; sicer dr\xc5\xbei, da kompradorji poberejo le del prese\xc5\xbenega produkta, ki se ustvari v de\xc5\xbeeli, a moramo pri njihovem obravnavanju upo\xc5\xa1tevati odnos kompradorjev do njihovih gospodarjev: imperialisti\xc4\x8dne bur\xc5\xbeoazije._NEWLINE_Imperialisti\xc4\x8dna bur\xc5\xbeoazija razvija (neo)kolonije, ker to ustreza njenim lastnim interesom. To ji omogo\xc4\x8da, da iz kolonij \xc4\x8drpa \xc5\xa1e posebej visoko prese\xc5\xbeno vrednost, ki je posledica kombinacije nizke cene delovne sile in zemlji\xc5\xa1kih rent. _NEWLINE_To smo omenili, ker navkljub temu, da imperialisti\xc4\x8dna bur\xc5\xbeoazija razvija kolonije zaradi svojih lastnih interesov, s tem \xc5\xa1e vedno dviguje produktivnost delovne sile v kolonialni de\xc5\xbeeli. Kompradorji so tako na bolj\xc5\xa1em (kot \xc4\x8de tuje imperialisti\xc4\x8dne bur\xc5\xbeoazije ne bi bilo), ker bi brez tehni\xc4\x8dne podlage, ki izhaja iz kapitalisti\xc4\x8dnega na\xc4\x8dina produkcije, prese\xc5\xbeni produkt bil opazno manj\xc5\xa1i. Druga\xc4\x8de povedano: sicer je res, da se morajo kompradorji odpovedati velikemu dele\xc5\xbeu prese\xc5\xbene vrednosti in ga predati svojemu gospodarju (imperialisti\xc4\x8dni bur\xc5\xbeoaziji), a so neto vseeno na bolj\xc5\xa1em, ker je prese\xc5\xbeni produkt bistveno ve\xc4\x8dji; temu primerno je absolutno ve\xc4\x8dji dele\xc5\xbe tudi plena, ki pripada kompradorski bur\xc5\xbeoaziji.\n_START_SECTION_\nPolo\xc5\xbeaj kompradorske bur\xc5\xbeoazije v razrednem boju\n_START_PARAGRAPH_\nKompradorska bur\xc5\xbeoazija je glede svojih lastnih interesov v konfliktni situaciji. _NEWLINE_Po eni strani ima mo\xc4\x8dne te\xc5\xbenje po pove\xc4\x8danju dele\xc5\xbea, ki ga dobi iz plenjenja lastne de\xc5\xbeele. Njena gospodarska bur\xc5\xbeoazija iz daljne imperialisti\xc4\x8dne de\xc5\xbeele jo sicer \xc5\xa1\xc4\x8diti, a ji od\xc5\xbeira velik dele\xc5\xbe profita. Posledi\xc4\x8dno \xc4\x8daka na vsako prilo\xc5\xbenost, da se osvobodi izpod njenega izkori\xc5\xa1\xc4\x8devalskega jarma. Po drugi strani pa se za dosego tega cilja kompradorska bur\xc5\xbeoazija boji mobilizirati prebivalstvo njene lastne de\xc5\xbeele. Tak\xc5\xa1no dejanje bi namre\xc4\x8d zanjo bilo dvorezen me\xc4\x8d; \xc4\x8de so zatirani delavci in kmetje zmo\xc5\xbeni ovre\xc4\x8di jarem tujega gospodarja, so zmo\xc5\xbeni ovre\xc4\x8di tudi jarem doma\xc4\x8dega izkori\xc5\xa1\xc4\x8devalskega razreda (kompradorske bur\xc5\xbeoazije)._NEWLINE_Kompradorska bur\xc5\xbeoazija je posledi\xc4\x8dno ujeta med dvema ognjema. Po eni strani se ho\xc4\x8de re\xc5\xa1iti izpod tujega gospostva; po drugi strani pa mora za to mobilizirati dru\xc5\xbebene sile, ki bi kaj hitro utegnile pokopati tudi samo kompradorsko bur\xc5\xbeoazijo. Iz vidika razredne dru\xc5\xbebe nasploh polo\xc5\xbeaj kompradorske bur\xc5\xbeoazije nasploh zelo ustrezno povzamemo z \xc5\xbee omenjeno frazo, da je ta med dvema ognjema._NEWLINE_Iz tega vidika je njen polo\xc5\xbeaj podoben bur\xc5\xbeoaziji, ki mora aristokratsko oblast \xc5\xa1ele dokon\xc4\x8dno odpraviti; za to je prisiljena mobilizirati majhne kmete in razvijajo\xc4\x8di se proletariat. Ti pa lahko po drugi strani naredijo korak naprej in zahtevajo dosledno izpolnjevanje bur\xc5\xbeoaznih na\xc4\x8del svobode; poleg doslednega izpolnjevanja politi\xc4\x8dne svobode lahko dodajo \xc5\xa1e zahtevo ekonomske svobode producentov, ki pa s kapitalisti\xc4\x8dno privatno lastnino (ciljem bur\xc5\xbeoazne revolucije) ni kompatibilna.'